Tað kom óvart á okkum í MFS, nú vit hugdu álitið hjá Fíggjarnevndini ígjøgnum, at Fíggjarnevndin hevur tikið eina heila millión frá Fróðskaparsetrinum. Tað eru nógv fleiri, sum seinastu árini eru farin undir hægri lestur í Føroyum, og nýggjar útbúgvingar eru settar á stovn á Setrinum. Hetta er ein jalig gongd, sum má halda fram, men tað, sum Fíggjarnevndin nú ger, er at siga við ung: Vit vilja ikki hava tykkum her, farið onkra aðrastaðni og útbúgvið tykkum. Tí tað er ongin ivi um, at tá Setrið verður niðurraðfest við eini heilari millión frá upprunauppskotinum, so fer tað at merkjast og er eitt týðiligt tekin til tey ungu. Vit í MFS kunnu ikki ímynda okkum, at tann samgongan, sum nú situr, fer at taka undir við ætlanini hjá Fíggjarnevndini um at niðurraðfesta Setrið við einari heilari millión. Allir flokkar í samgonguni fóru til val uppá at uppraðfesta hægri lesnað, men samtykkir samgongan tað, sum fíggjarnevndin mælir til, so vóru hetta bert føgur orð, sigur Torstein Jóhannes Fríðfinsson, og tað eru vit vónbrotin av. MFS heitir inniliga á samgonguna um at taka um endan, og fáa málið á beint aftur, so Fróðskaparsetrið fær neyðugu raðfestingina, so ung framvegis fara at velja Føroyar. Vegna MFS Torstein Jóhannes Fríðfinsson Formaður í MFS Í farnu viku varð borið fram í Degi og Viku, at lesandi foreldur við maka føla seg gloymdan, tí at tey ikki fáa lestrarstuðul tann 12. mánaðin. Hóast hetta er skiljandi, hava vit í MFS eitt annað sjónarmið til málið. Við uppskotinum, sum MFS hevur fingið til hoyringar, og sum eisini varð lagt fram í Løgtinginum, eru fleiri broytingar í lestrarstuðlinum fyri framman, og hetta er einans fyrsta stigið í einari trý ára ætlan. Vit mettu tá–og gera enn–at best hevði verið, um øll fingu stuðul í 12 mánaðar um árið. Tað eru fleiri viðurskifti, ið vit meta, tørva ábøtur, tá tað snýr seg um lestrarstuðulin. Tó er tað so, at neyðugt er at byrja onkrastaðni. Skal onkur veljast fram um, so er bólkurin við støkum uppihaldarum tann bólkurin av lesandi, ið hevur mest tørv á at fáa lestrarstuðul 12 mánaðir um árið. Tí taka vit undir við uppskotinum. Er tú stakur uppihaldari, ert tú einsamøll/einsamallur um barnið/børnini. Tað merkir, at tá dagstovnarnir steingja 3 vikur um summarið, ber ikki til at fara til arbeiðis, uttan so at mann fær onkran annan at traðka til, sum als ikki kann takast sum eina sjálvfylgju. Viðmerkjast skal eisini, at vit í MFS meta, at øll–eisini lesandi–hava rætt til at halda summarfrí. Hetta lyfti hava vit fingið frá Landsstýrinum, og hetta fara vit áhaldandi at arbeiða fram ímóti. Vit í MFS eru sera fegin um, at Landsstýrið og Løgtingið vilja betra um støðuna hjá føroyskum lesandi í Føroyum–hesum hevur tørvur verið á leingi! Vit stuðla tí uppskotinum úr Mentamálaráðnum, og samstundis taka vit tey uppá orðið, tá ið tey hava lovað okkum stuðul 12 mánaðir um árið. Torstein Jóhannes Fríðfinsson Formaður í Meginfelag Føroyskra Studenta So er nýggja Fjølnir-blaðið fyri 2016 eisini tøkt á netinum. Í blaðnum kanst tú millum annað lesa um, hvussu tað er at vera stakur forsyrgjari í Føroyum, nýggju skrivstovuna hjá MFS, hugleiðingar frá føroyskum lesandi bæði í Føroyum og í útheiminum, umframt at fleiri kendir føroyingar greiða frá um teirra lívsleið eftir loknan lestnað. Og sjálvandi hava vit eisini síður um lestrarhjálp! Mikukvøldið 28. sep 2016 var aðalfundur hjá Føroyanevndini hjá MFS. Fundurin byrjaði við einari formansfrágreiðing frá formanninum í ráðnum hjá MFS, um hvat MFS er, og hvør gongdin hevur verið tað síðsta árið. Síðan varð nýggj nevnd vald. Nevndin setti sær fyri at arbeiða miðvíst fyri at betra um lestrarumstøðurnar hjá lesandi í Føroyum og eisini at skipa fyri spennandi tiltøkum ta komandi tíðina. Vit í MFS eru spent at síggja, hvat Føroyanevndin fer at takast við og um tú eisini hevur áhugað í at fylgja við virkseminum, kanst tú finna okkum á Facebook, á heimasíðuni og á instagram sum MFStudenta. So er "Markleys Útbúgving" aftur á skránni. Tað verður sum vant í Norðurlandahúsinum, har fyrraparturin er settur av til miðnámsskúlanæmingar, meðan tað um kvøldið verður opið fyri almenninginum. MFS samstarvar við Altjóða Skrivstovuni (ASK), Setrið ogLestrarvegleiðarafelagið um at geva teimum, ið ætla at lesa víðari útbúgving, eitt gott grundarlag at velja sína víðari útbúgving. Við at upplýsa um nógvu valmøguleikarnar, fáa miðnámsnæmingarnir inspiratión og betri vitan, um ta stóru lestraravgerðina. Harumframt luttaka føroysk núverandi og fyrrverandi lesandi at geva góð ráð til framtíðarlesandi. Meginfelag Føroyskra Studenta hevði hóskvøldið aðalfund í Reinsarínum í Havn. Á aðalfundinum vórðu ellivu fólk vald í nýggja ráðið hjá MFS, har fimm av teimum vóru nývald. Fundurin byrjaði við, at virkandi formaðurin, Torstein Jóhannes Fríðfinsson, greiddi frá gongdini seinasta árið. Síðani komu landstýriskvinnan, Kristina Háfoss, og fyrrverandi forkvinnan í MFS, Katrin Apol, at greiða frá teirra tíð í MFS, og hvønn týdning MFS hevði havt fyri tær persónliga, bæði undir og eftir lesnað. Eisini spældi Høgni Lisberg nøkur løg. Nýggja ráðið í MFS, sum savnaðist eftir fundin hóskvøldið, hevur sett sær fimm økir, sum tey ætla at arbeiða við tað komandi árið. Tey fimm økini eru: At leggja trýst á politisku myndugleikarnar um at koma við einari langtíðarætlan fyri føroyska lestrarstuðulin. At virka fyri at fleiri lestrarstørv verða í Føroyum. At tað skulu koma fleiri lestraríbúðir í Føroyum. At gera tað lættari hjá føroyskum útisetum at skráseta seg til løgtingsval, og at styrkja um samstarvið við onnur norðurlendsk lestrarfeløg. At skipa eina sterka nevnd, sum fer at vera sjónlig í føroyska lestrarlívinum. Pisudagar er eitt samstarvstiltak millum MFS, Eik, Altjóða Skrivstovuna og Ráðgevingina fyri føroyingar í Danmark, har tú, ið ætlar tær út í heim at lesa, fært møguleikan at fáa svar uppá nakrar av teimum spurningunum, ið ein vanliga hevur, tá ein flytir uttanlanda í lestrarørindum. Pisudagarnir vera 2. august á deildini hjá Eik í Klaksvík og 3. august á deildini hjá Eik í miðbýnum í Havn. Byrjað verður kl. 19 bæði kvøldini.